Jegyzőkönyv

az Országos Erdészeti Egyesület Elnökségének

2013. március 22-én, 9.00-kor kezdődött üléséről

Az ülés helyszíne: Budapest, Erdészeti Információs Központ (1021 Bp. Budakeszi út 91.)
Jelen vannak:

Elnökség tagjai: Zambó Péter elnök, Kiss László általános alelnök, Mocz András magánerdős alelnök, Szabó Vendel technikus alelnök, Haraszti Gyula SZB elnök, Csépányi Péter, Nagy Imre, Szabó Tibor, Ripszám István régióképviselők (9 fő).

Kimentését kérte: Cserép János régióképviselő
Tanácskozási joggal: Dr. Kosztka Miklós a Díj Bizottság elnöke, Bak Julianna EB elnök, Lomniczi Gergely főtitkár, dr. Sárvári János a Könyvtár őre, Nagy László főszerkesztő
Az ülést megnyitva Zambó Péter elnök köszöntötte az elnökségi ülésen megjelent elnökségi tagokat, meghívottakat. Megállapította, hogy az elnökség 9 fővel határozatképes. A jegyzőkönyv vezetésére Lomniczi Gergelyt, a jegyzőkönyv hitelesítésére Csépányi Pétert és Haraszti Gyulát kérte fel. Fentieket és az ismertetett napirendet az Elnökség egyhangúan elfogadta.
Az első napirendi pontban Dr. Kosztka Miklós beszámolt a beérkezett kitüntetési javaslatokról és ismertette a Díj Bizottság formai ellenőrzésének eredményét, melynek során két jelölés esetében találtak problémát. Az egyik esetben ugyanazt a személyt több díjra is előterjesztették, a másik esetben a jelölt végzettsége alapján nem felelt meg a kitüntetés adományozási kritériumainak. Lomniczi Gergely főtitkár jelezte, hogy a tiszteletbeli tagság, mint kitüntetési forma ellentétes a korábbi és jelenlegi civil törvénnyel, ezért az Alapszabály módosítás után a kitüntetési szabályzat átdolgozására is szükség lesz. Az Elnökség megvitatta az előterjesztéseket, és határozatot hozott a hatáskörébe tartozó kitüntetési javaslatokkal kapcsolatban.
A második napirendi pontban Lomniczi Gergely bemutatta, hogy az Alapszabály tervezetben jogász segítségével miként vezették át az előző elnökségi ülésen elhatározott módosításokat. A tervezetet az Alapszabály Munkacsoport tagjai mellett véleményezték az elnökség által felkért tanácsadók is. A tervezet a legtöbb régió-értekezleten is téma volt, ahol a régióképviselők vagy a főtitkár bemutatták a főbb változásokat. Ripszám István és Csépányi Péter régióképviselők kiemelték a kitüntetési szabályzat átdolgozásának szükségességét, ahol rögzíteni kell majd az egyes kitüntetésekhez kapcsolódó minimum teljesítményeket. Az Alapszabály tervezetet a Küldöttgyűlés előtt a küldötteken kívül az egész tagság számára hozzáférhetővé kell tenni, ennek érdekében felkerül az egyesületi honlapra, és e-mailben megkapják a helyi csoportok és szakosztályok tisztségviselői is. Az eredeti tervnek megfelelően a tervezet a tavaszi Küldöttgyűlés elé terjeszthető.
6./2013. (03.22.) elnökségi határozat: Az Elnökség az Alapszabály tervezetet megvitatta és javasolja a Küldöttgyűlés elé terjesztését elfogadásra.

A szavazáson jelen van 9 fő elnökségi tag. Szavazatok: 9 igen, 0 tartózkodás, 0 nem.

A harmadik napirendi pontban Bak Julianna, az Ellenőrző Bizottság elnöke beszámolt a könyvelés, a bizonylatok ellenőrzésének eredményéről, melynek csak kisebb, az év végi zárást és a gazdálkodást nem befolyásoló hibákat tárt fel. Ezek jövőbeli kezelését a titkársággal és a könyvelő irodával egyeztették. A gazdálkodás az Egyesület céljainak érdekében, megfelelően folyt. Az Ellenőrző Bizottság javasolja a beszámolók elfogadását. Kiss László alelnök a 2012. év gazdálkodását értékelve megállapította, hogy a képzett céltartalékot a terveknek megfelelően a tagsági kártyák elkészítésére fordította az Egyesület. A bevételek esetében a támogatások soron van a tervhez képest elmaradás, ezt viszont kiegyenlítette a tagdíj és egyéb bevételek terven felüli teljesítése. Kiemelte a pályázatokon szerzett összegek nagyságrendjét, ami különösen a pályázatokkal járó aprólékos munka ismeretében jelentős. Az Egyesület pénzeszközei a korábbi évekhez képest változatlan szinten vannak. A beszámolókat elfogadásra javasolta. Lomniczi Gergely tájékoztatott a közhasznúsági jelentés formai és tartalmai változásairól. Beszámolót és éves tervet 6-6 helyi csoport illetve szakosztály nem küldött többszöri kérés ellenére sem. A helyi csoportok esetében kérte a régióképviselők segítségét.
7./2013. (03.22.) elnökségi határozat: Az Elnökség a Küldöttközgyűlés számára elfogadásra javasolja az OEE 2012. évi pénzügyi beszámolóját 25.654 eFt mérlegfőösszeggel és 298 eFt közhasznú tevékenységből származó eredménnyel; a 2012. évi pénzügyi befektetési beszámolót 18.524 eFt átlagos befektetési állománnyal; és a 2012. évi közhasznúsági jelentést.

A szavazáson jelen van 9 fő elnökségi tag. Szavazatok: 9 igen, 0 tartózkodás, 0 nem.
A negyedik napirendi pont keretében Lomniczi Gergely elmondta, hogy a 2013. év pénzügyi tervének készítésekor a helyi csoportok működési keretének felhasználása és a taglétszám alakulása két nehezen tervezhető tétel, ezek okoznak bizonytalanságot. A bevételek és kiadások a 2012-es évhez hasonló nagyságrendben tervezettek. Továbbra is jelentős az Erdészeti Lapok kiadásának költsége, aminek kigazdálkodása komoly feladat az Egyesület számára. Bak Julianna EB elnök tájékoztatott, hogy az Ellenőrző Bizottság tárgyalta és elfogadásra javasolja a 2013-as év terveit. A helyi csoportok 2012-ben el nem költött működési keretét negatív tételként figyelembe véve a 2013-as terv negatív eredményt tartalmaz. Szabó Vendel technikus alelnök kiállt a pozitív eredmény tervezése mellett. Az Elnökség áttekintette a 2013. évi tagdíjbefizetések jelenlegi állását. Mintegy 3000 tag fizetett az elnökségi ülés időpontjáig, ami elmarad a 2012. évi záró taglétszámtól, de megegyezik a tavalyi év hasonló időszakának adatával. A helyi csoportokkal folyik az egyeztetés az elmaradások rendezéséről, a tagsági kártyát érvényesítő matricákat a csoportok megkapták. A jövőre vonatkozóan Nagy Imre régióképviselő felvetette egy oktatókat és hallgatókat egyaránt tömörítő egyetemi helyi csoport alakításának létjogosultságát.
8./2013. (03.22.) elnökségi határozat: Az Elnökség a Küldöttközgyűlés számára elfogadásra javasolja az OEE 2013. évi programját; 2013. évi pénzügyi tervét 55.600 eFt bevétellel, 56.810 eFt kiadással és -1.210 eFt eredménnyel tervezve; valamint a 2013. évi pénzügyi befektetési tervet 10.000 eFt átlagos befektetési állománnyal tervezve.

A szavazáson jelen van 9 fő elnökségi tag. Szavazatok: 8 igen, 0 tartózkodás, 1 nem.
Az Elnökség Zambó Péter elnök előterjesztésére tárgyalta a Szeniorok Tanácsa részére nyújtandó működési keret lehetőségét.
9./2013. (03.22.) elnökségi határozat: Az Elnökség a 2013-as évben 50.000.- forint működési keret megállapításával segíti a Szeniorok Tanácsának munkáját.
A szavazáson jelen van 9 fő elnökségi tag. Szavazatok: 8 igen, 1 tartózkodás, 0 nem.
Zambó Péter elnök tájékoztatott a Soproni Helyi Csoport és a Tanulmányi Erdőgazdaság Zrt. megkereséséről, amelyben felajánlották a 2014-es Vándorgyűlés szervezését, soproni helyszínnel. Az Elnökség a felajánlást örömmel fogadta.
10./2013. (03.22.) elnökségi határozat: Az Elnökség köszönettel vette a TAEG Zrt. és a Soproni Helyi Csoport felajánlását, és felkéri őket a 2014-i évi, 145. Vándorgyűlés megszervezésére.

A szavazáson jelen van 9 fő elnökségi tag. Szavazatok: 9 igen, 0 tartózkodás, 0 nem.
Az Egyebek napirendi pontban Zambó Péter beszámolt a Sopron-hermeszi volt határőrlaktanyában tett helyszíni szemléről, ahol az ingatlan egyesületi hasznosításának lehetőségét vizsgálja az Egyesület. Az Elnök ismertette a megbízott ügyvédi iroda által készített vizsgálat eredményét, amely a székházzal kapcsolatban megállapítja az egykori államosítás jogellenességét. Az Egyesület e vizsgálat eredményét is érvként kívánja felhasználni az épület tulajdonjogának visszaszerzéséhez. Dr. Sárvári János tájékoztatott a honlapon megjeleníteni tervezett „Erdész Pantheon” tartalmi felépítéséről és az Egyesületet bemutató kiadvány szövegtervezetéről, valamint Waldbott Kelemen egykori elnök síremlékének megváltásával kapcsolatos feladatokról. Bak Julianna tájékoztatott, hogy az EB kidolgozta a Könyvtár tárgyi eszközeinek (bútorok, festmények, szobrok stb.) és az Erdészeti Lapok egyesületi vagyonba vételének módját. Adószakértő véleményének megkérése után ezek a tételek a 2013-i évi mérlegben már szerepeltethetők. További egyeztetések szükségesek a Könyvtár könyvgyűjteményének vagyonba vételéhez. Szabó Tibor régióképviselő jelezte Kiss Béla kecskeméti helyi csoport elnök lemondását, tájékoztatott a pótválasztás megtartásáról. Lomniczi Gergely beszámolt az európai erdészeti egyesületek éves találkozójára és a németországi vándorgyűlésre érkezett meghívókról.
Végezetül Zambó Péter elnök megköszönte az elnökség munkáját, és az ülést bezárta. Az Elnökség tagjai részt vettek a Vidékfejlesztési Minisztérium Erdők Világnapja alkalmából rendezett ünnepségén, ahol erdész kollégák minisztériumi kitüntetéseket vehettek át, az Egyesület számára pedig a miniszter ünnepélyes keretek között stratégiai együttműködési megállapodást adott át.

